b'\n_START_ARTICLE_\nJ. Denis Summers-Smith\n_START_PARAGRAPH_\nJames Denis Summers-Smith (s. 1920 Glasgow) on brittil\xc3\xa4inen lintutieteilij\xc3\xa4 ja insin\xc3\xb6\xc3\xb6ri._NEWLINE_Nuoruutensa Summers-Smith asui ja opiskeli Glasgowissa. H\xc3\xa4n vietti lomansa Pohjois-Irlannin Donegalissa, jossa h\xc3\xa4nen set\xc3\xa4ns\xc3\xa4 toimi maalaispappina, ja opetti h\xc3\xa4net tuntemaan lintuja. Toisessa maailmansodassa Summers-Smith toimi armeijan tiedustelu-upseerina Englannin it\xc3\xa4rannikolla. Sodan j\xc3\xa4lkeen h\xc3\xa4n loi uransa tribologiaan perehtyneen\xc3\xa4 insin\xc3\xb6\xc3\xb6rin\xc3\xa4 Imperial Chemical Industries-yhti\xc3\xb6ss\xc3\xa4. Ty\xc3\xb6ss\xc3\xa4\xc3\xa4n h\xc3\xa4n joutui matkustamaan paljon, ja k\xc3\xa4ytti ty\xc3\xb6matkojen vapaa-ajat varpusten tutkimiseen._NEWLINE_Summers-Smith aloitti ty\xc3\xb6ns\xc3\xa4 varpusen parissa vuonna 1947. Syy, miksi h\xc3\xa4n valitsi juuri varpusen, oli yksinkertaisesti se, ett\xc3\xa4 matkustaminen oli siihen aikaan viel\xc3\xa4 hankalaa, ja varpuset olivat aina l\xc3\xa4hell\xc3\xa4. H\xc3\xa4n tutki varpusia Hampshiren kyl\xc3\xa4ss\xc3\xa4 sek\xc3\xa4 Durhamissa ja Guisboroughissa, johon h\xc3\xa4n muutti 1961. H\xc3\xa4n kirjoitti toimintaohjeet The British Trust for Ornithologyn (BTO) ensimm\xc3\xa4iseen Common Bird Census lintulaskentaan, jossa vapaaehtoiset lintuharrastajat kartoittivat Ison-Britannian maaseudun pesim\xc3\xa4linnustoa. Tutkimus jatkui aina vuoteen 2000 asti, jolloin sen nimeksi vaihdettiin Breeding Bird Survey._NEWLINE_Summers-Smithin varpustutkimus tuotti useita artikkeleita lintutieteellisiin sarjoihin, ja vuonna 1963 h\xc3\xa4n julkaisi lajitutkielman The House Sparrow New Naturalist in Monographs sarjassa. T\xc3\xa4m\xc3\xa4n j\xc3\xa4lkeen Summers-Smith keskittyi tutkimaan varpusen ja muiden Passer-suvun lajien keskin\xc3\xa4isi\xc3\xa4 suhteita. H\xc3\xa4n k\xc3\xa4vi kymmeniss\xc3\xa4 eri maissa, ja havainnoi kaikkia muita varpuslajeja paitsi Sokotralla el\xc3\xa4v\xc3\xa4\xc3\xa4 Passer insularista, jonka taksonomia on ep\xc3\xa4selv\xc3\xa4. Tutkimusten tuloksena h\xc3\xa4n julkaisi tutkielman The Sparrows vuonna 1988, sek\xc3\xa4 pikkuvarpusesta (The Tree Sparrow) 1995. Kumpaankin teokseen laati kuvituksen Robert Gillmor. H\xc3\xa4n kirjoitti my\xc3\xb6s matkakuvauksen In Search of Sparrows maailmanlaajuisista varpusmatkoistaan. Vuonna 1992 Zoological Society of London my\xc3\xb6nsi h\xc3\xa4nelle Stamford Raffles-palkinnon._NEWLINE_Kirjoittaessaan varpusmonografiaansa Summers-Smith otaksui, ett\xc3\xa4 varpusen tulevaisuus olisi valoisa. Toisin on kuitenkin k\xc3\xa4ynyt, sill\xc3\xa4 maailman varpuskanta on taantunut voimakkaasti 1970-luvulta alkaen. Summers-Smith tutki ilmi\xc3\xb6t\xc3\xa4 perusteellisesti, mutta joutui toteamaan, ett\xc3\xa4 tapahtuma "on er\xc3\xa4s merkitt\xc3\xa4vimpi\xc3\xa4 luonnon mysteerej\xc3\xa4 viimeisten 50 vuoden aikana". Vuonna 2000 The Independent tarjosi 5\xc2\xa0000\xc2\xa0punnan palkkion sille, joka pystyy osoittamaan varpuskannan romahtamisen aiheuttajan. Summers-Smith oli lahjoituksen takana. Vuonna 2008 palkkio ojennettiin tohtori Kate Vincentille ja h\xc3\xa4nen ty\xc3\xb6tovereilleen Leicesterin De Montfort University-yliopistossa. He osoittivat varpusten v\xc3\xa4hentyneen siksi, ett\xc3\xa4 niiden k\xc3\xa4ytt\xc3\xa4m\xc3\xa4 hy\xc3\xb6nteisravinto oli v\xc3\xa4hentynyt._NEWLINE_Summers-Smith kirjoitti varpusten heimoa k\xc3\xa4sittelev\xc3\xa4n luvun Handbook of the Birds of the World teokseen 2009.'